
AVIZ

asupra propunerii legislative pentru modificarea art. 385

 alin. (1) şi (7) din Legea nr. 95 din 14 aprilie 2006

 privind reforma în domeniul sănătăţii
          În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art. 385 alin. (1) şi (7) din Legea nr. 95 din 14 aprilie 2006 privind reforma în domeniul sănătăţii , trimisă cu adresa nr. P.l.x- 71 din 25 februarie 2008, înregistrată  sub nr. 31/140 din 26 februarie 2008.

Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 2 din  Regulamentul Camerei Deputaţilor, republicat.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 11 martie 2008.



Membrii Comisiei au examinat iniţiativa  legislativă supusă avizării, expunerea de motive, avizul negativ al Consiliului Legislativ nr.  1477 din 25.10.2007. Guvernul, în punctul său de vedere transmis cu adresa nr. 2979 din 08.11.2007 precizează că nu susţine adoptarea iniţiativei legislative.


În urma dezbaterilor, membrii Comisiei au constatat că la pct. 24 din Legea nr. 264/2007 pentru modificarea şi completarea Legii nr. 95/2006 privind reforma în domeniul sănătăţii, publicată în Monitorul Oficial al României, Partea I, nr. 503 din 17 iulie 2007, unde este redat textul art. 385, se prevede la alin. (1) că “medicii se pensionează la vârsta de 65 de ani, indiferent de sex”. Totodată, conform prevederilor de la alin. (2) ale aceluiaşi articol, medicii se pot pensiona anticipat, la cerere, la vârstele prevăzute de Legea nr. 19/2000 privind sistemul public de pensii şi alte drepturi de asigurări sociale, cu modificările şi completările ulterioare.
Având în vedere cele constatate, reţinând faptul că propunerea legislativă este fără obiect, membrii Comisiei au hotărât, cu unanimitate de voturi, avizarea negativă a prezentei iniţiative legislative.
          În raport de obiectul şi conţinutul său, propunerea legislativă face parte din categoria legilor organice.

